32007D0071
L 032/177
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 декември 2006 година
за създаване на научна експертна група по наименованията за произход, географските указания и храни с традиционно специфичен характер
(2007/71/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1) установява условията, на които дадено указание трябва да отговаря, за да бъде регистрирано на общностно равнище като защитено географско указание (ЗГУ) или защитено наименование за произход (ЗНП).
(2)
Регламент (ЕО) № 509/2006 на Съвета от 20 март 2006 г. относно селскостопански и хранителни продукти с традиционно специфичен характер (2) установява условията, на които трябва да отговаря, за да бъде регистрирано и защитено на общностно равнище, дадено име като храна с традиционно специфичен характер (ХТСХ).
(3)
За да бъдат решени някои комплексни научни и технически проблеми, които могат да се появят при прегледа на условията за регистриране на едно или друго защитено наименование за произход, защитено географско указание или храна с традиционно специфичен характер, на Комисията може да се наложи да прибегне до експертиза от специалисти в рамките на консултативна група.
(4)
Групата трябва да включва високо квалифицирани специалисти от широк кръг научни и технически дисциплини, свързани със селскостопанската и хранително-вкусовата промишленост, с хуманитарните науки и с правото на интелектуална собственост.
(5)
Ето защо, следва да бъде създадена научна експертна група за наименованията за произход, за географските указания и за храните с традиционно специфичен характер, като бъде уточнен нейният мандат и определени нейните структури.
(6)
Научният комитет за наименованията за произход, географските указания и сертификатите за специфичен характер, създаден с Решение 93/53/ЕИО на Комисията (3) трябва да бъде разпуснат,
РЕШИ:
Член 1
Създава се научна експертна група за наименованията за произход, географските указания и храните с традиционно специфичен характер, наричана оттук нататък „групата“.
Член 2
Мандат
Комисията може да консултира групата по всеки въпрос, свързан със защитата на географските указания и наименованията за произход, както и на храните с традиционно специфичен характер, за селскостопанските продукти и храни, и по-специално за:
-
спазването на критериите, установени в член 2 от Регламент (ЕО) № 510/2006, от страна на дадено особено наименование, предмет на заявление за регистрация, и по-специално дали е спазена връзката със средата или с географския произход и/или с репутацията,
-
спазването на критериите, установени в членове 2, 4 и 5 от Регламент (ЕО) № 509/2006, от страна на дадено особено име, предмет на заявление за регистрация, по-специално за неговия традиционен и/или специфичен характер,
-
за родовия характер на наименованието,
-
оценката на критериите по отношение на лоялната конкуренция при търговските сделки и риска от объркване на потребителя при конфликтни случаи между наименованието за произход или географското указание и вече регистрираните наименования за произход или географски указания, запазени марки, сортове растения и породи животни, омоними или имена на законно съществуващи продавани продукти,
-
всеки друг въпрос от особен интерес, свързан с областта на компетентност на групата.
Председателят на групата може да обърне внимание на Комисията, че би било уместно групата да бъде консултирана по определен въпрос.
При необходимост Комисията може да поиска от групата да приеме нейното становище по даден особен въпрос за определен период от време.
Член 3
Състав - назначаване
1. Членовете на групата се назначават от Комисията сред специалисти, представили кандидатурата си за тази цел, висококвалифицирани по различни технически и научни аспекти, свързани с областите съгласно член 2, които заедно покриват възможно най-широка гама от научни и технически дисциплини, и при спазване на този критерии, на основата на географското разпределение, което отразява разнообразието от въпроси и научни подходи в Общността.
2. Групата включва единадесет членове.
Кандидатите, одобрени да влязат в състава на групата, но неназначени, са поканени да фигурират в резервен списък. Резервният списък може да бъде използван от Комисията за назначаване на кандидатите при замяна на членове от групата.
3. Прилагат се следните разпоредби:
-
членовете се назначават в лично качество и имат за задача да съветват Комисията независимо от всяко външно указание. Те не делегират компетенциите си на друг член или на трето лице,
-
членовете на Комисията се назначават за срок от 3 години, който може да бъде подновен. Считано от въпросното назначаване обаче, съгласно параграф 1, членовете не могат да останат повече от три последователни мандата. Те запазват функциите си до заместването им или до подновяване на техния мандат,
-
членовете, които вече не са в състояние да допринасят ефикасно за работата на групата, тези, които подават оставка, или тези, които не спазват условията, определени в първо или във второ тире от настоящия параграф или в член 287 от Договора за създаване на Европейската общност, могат да бъдат заменени за оставащия период от техния мандат,
-
членовете подават всяка година писмена декларация, като се задължават да работят в служба на обществения интерес, както и декларация за отсъствие или за наличие на интерес, засягащ тяхната обективност,
-
имената на членовете се публикуват на интернет страницата на ГД „Земеделие и развитие на селските райони“ и в Официален вестник на Европейския съюз, серия С. Събирането, управлението и публикуването на имената на членовете се извършва в съответствие с разпоредбите на Регламент (ЕО) №45/2001 на Европейския парламент и на Съвета относно защитата и обработката на лични данни (4).
Член 4
Начин на действие
1. Групата избира сред членовете си председател и двама заместник-председатели. Изборът е с обикновено мнозинство на членовете.
2. В съгласие с Комисията могат да бъдат сформирани подгрупи за разглеждане на специфични въпроси на основата на мандат, определен от групата; те се разпускат веднага след изпълнение на мандата.
3. Представителят на Комисията може да покани експерти или наблюдатели, които имат особени компетенции по вписана в дневния ред тема, да вземат участие в работата на групата или на подгрупите, когато това е полезно и/или необходимо.
4. Получената в рамките на участие в работата на групата или на подгрупите информация не се разпространява, когато Комисията уточни, че тя съдържа поверителни въпроси.
Членовете не могат да използват с професионална цел сведенията, които са получили в качеството си на членове на групата.
5. Групата и нейните подгрупи обикновено се свикват в една от сградите, където са разположени Комисията и нейните служби, според процедурите и график, установени от нея. Секретариатът се осигурява от службите на Комисията. В заседанията ѝ могат да вземат участие и други служители на Комисията, които проявяват интерес.
6. Групата приема процедурния си правилник на основата на примерен вътрешен регламент, приет от Комисията.
7. Службите на Комисията могат да публикуват в Интернет на оригиналния език на дадения документ исканията за становище, дневния ред, резюмета и становища, приети от групата. Те, също така, могат да публикуват при същите условия всеки работен документ на групата.
Член 5
Разходи за заседанията
Разходите за пътувания и престой на членовете, експертите и наблюдателите в рамките на дейността на групата се поемат от Комисията в съответствие с действащите в нея разпоредби. За изпълнение на задачите не се заплаща.
Разходите за заседанията се поемат в границите на отпуснатия бюджет за съответните служби в рамките на годишната процедура за отпускане на средства.
Член 6
Отмяна
Решение 93/53/ЕИО се отменя.
Въпреки това Комитетът, създаден с посоченото решение, продължава да действа до информиране на членовете му от Комисията, че групата, създадена с настоящото решение, започва работа.
Член 7
Влизане в сила
Настоящото решение произвежда действие от деня на публикуването му в Официален вестник на Европейския съюз.
Съставено в Брюксел на 20 декември 2006 година.